คณะรักษาความสงบแห่งชาติ กำชับทุกจังหวัดสนับสนุนการเตรียมงานพระราชพิธีบรมราชภิเษก ที่จะเริ่มในเมษายนนี้ พร้อมย้ำฝ่ายความมั่นคงดูความสงบเรียบร้อย เตรียมรับบทบาทประธานอาเซียนของไทย
พันเอกหญิง ศิริจันทร์ งาทอง รองโฆษกคณะรักษาความสงบแห่งชาติ เปิดเผยว่า การประชุมสำนักเลขาธิการคณะรักษาความสงบแห่งชาติ (คสช.) วันนี้ พลเอก ณัฐพล นาคพาณิชย์ รองเลขาธิการ คสช. เป็นประธาน ได้ให้ความสำคัญกับการเตรียมการสนับสนุนภารกิจสำคัญของชาติในห้วงต่อจากนี้ โดยเฉพาะการสนับสนุนการเตรียมงานก่อนพระราชพิธีบรมราชาภิเษกที่กำลังจะเริ่มขึ้นในเดือนเมษายน 256 2 ได้แก่ พิธีพลีกรรมตักน้ำจากแหล่งน้ำศักดิ์สิทธิ์, พิธีเสกน้ำอภิเษกในจังหวัดต่างๆ ทั่วประเทศ จนกระทั่งเข้าสู่ช่วงดำเนินพระราชพิธีและหลังพระราชพิธี ให้มีความเรียบร้อยสมบูรณ์แบบในทุกขั้นตอน ควบคู่กับการจัดกิจกรรมเฉลิมพระเกียรติของทุกภาคส่วน โดยให้จังหวัดและกองอำนวยการรักษาความมั่นคงภายในราชอาณาจักรทุกพื้นที่บูรณาการการปฏิบัติตามขั้นตอนของพิธีที่ได้ประกาศไว้อย่างดีที่สุด         นอกจากนี้ตลอดปี 2562 ประเทศไทยในฐานะเป็นประธานอาเซียน จะต้องมีการจัดกิจกรรมและการประชุมที่เกี่ยวเนื่องตามบทบาทดังกล่าว รวมถึงในเดือนกันยายน 2562 จะมีการประชุมผู้บัญชาการทหารบก ภาคพื้นอินโด-แปซิฟิก รองเลขาธิการคณะรักษาความสงบแห่งชาติ ได้กำชับให้หน่วยงานด้านความมั่นคงเตรียมการดูแลความสงบเรียบร้อย รวมถึงมาตรการรักษาความปลอดภัย รองรับบทบาทของประเทศไทยในกิจกรรมสำคัญข้างต้นไว้ด้วย        รองเลขาธิการ คสช. ยังได้เน้นย้ำถึงข้อห่วงใยของเลขาธิการคณะรักษาความสงบแห่งชาติ ในการดูแลประชาชนที่ได้รับผลกระทบจากปัญหาฝุ่นละอองและหมอกควันในพื้นที่ภาคเหนือและภาคตะวันออกเฉียงเหนือ รวมถึงการบูรณาการร่วมเตรียมรับมือกับปัญหาภัยแล้ง โดยกำชับให้ส่วนราชการร่วมกันลงพื้นที่สำรวจความเดือดร้อน และให้ความช่วยเหลือประชาชน พร้อมให้กองทัพภาคสนับสนุนเครื่องมือและกำลังพลในการบรรเทาความเดือดร้อนจากปัญหาดังกล่าวอย่างเต็มขีดความสามารถด้วย